Cesarhanmun/geonobi-data huggingface dataset:
地名: 楊花 (京畿道, 津)
年: 1481.0

○御經筵。 講訖, 大司憲曺幹啓曰: "今生芻六束直米四升, 所以然者, 近郊無刈草之地, 唯楊花渡、露梁、三田渡等處, 取草便易, 而近者或稱大君、或稱諸君、宰相受賜之場, 使他人, 不得下手。 軍士留京者, 例持二馬, 以一人供二馬之草, 其苦甚矣。" 上曰: "如此則軍士何所取草乎?" 領事洪應啓曰: "勢家之奴, (馮藉)
                〔憑藉〕
              主勢, 私占某區, 爲我柴場, 使他人不得刈取。 世祖末年, 此弊尤甚, 特命禁止, 而於《大典》, 別立私占柴草場之禁, 今亦不可不痛禁也。" 上曰: "已有禁制, 其令兵曹檢考以啓。" 幹又啓曰: "世宗朝, 未有歸厚署, 有一僧人, 創寺龍山江上, 私備棺槨以賣, 送終者賴之。 其僧已死, 而今居僧等, 混處閭閻, 致有醜聲, 獄訟方作, 請撤其寺。" 上顧問左右, 應對曰: "此言誠然。 太宗朝有僧名信戒者, 私備棺槨以貿易焉, 國家令其僧爲幹事, 代納諸邑貢物, 以贍其材。 厥後設歸厚署, 置官員, 掌公貿易, 令幹事僧, 幹私貿易, 又設瓦署, 使其僧之徒, 亦爲幹事, 此寺之所由作也。 今則無賴之僧, 來住此寺, 潛奸閭閻之女, 至於生子, 撤去甚便。" 上曰: "撤去可也。" 獻納徐赳啓曰: "今以權瑊爲平安道巡邊使。 近年再擧西征, 天使連年出來, 加以今年之旱尤甚, 至今不雨, 西成之事可知, 若擧築城之役, 則平安人民, 必未得蘇息, 請姑停。" 上曰: "予非不知此弊也, 出於不得已耳。 中朝設湯站, 令我國運糧, 若爾, 則非細故也。 我欲先事機, 示鄭同等以築城設關之擧, 因以達於朝廷, 雖有運糧之命, 托此請免爲意, 非卽遣權瑊, 急急築城也, 只使從事官一人, 先往拾石立標耳。" 幹曰: "時詘擧贏, 固不可也。 平安道築城, 雖國家萬世之利, 但今年旱乾太甚, 請停之。" 應曰: "今年雖曰凶險, 平安道築城, 不可廢也。 古人云: ‘折柳樊圃, 狂夫瞿瞿。’ 此道人民, 夏日則據長江以爲險, 冬日氷合, 則惴惴焉猶恐敵人朝夕且至, 雖一年築尺寸之地, 不可不築也。 昔皇甫仁築城之時, 或有譏其勞民者, 以今觀之, 實萬世之利, 賊未易侵軼者, 徒以有此城也。 湯站運糧之事, 雖有聖旨, 自古中國, 未有徵糧於外國者, 臨時請免爲便。" 上曰: "雖有聖旨, 勢難爲也。" 應又曰: "平安之民, 勞於天使送迎, 議者謂: ‘役黃海之民, 亦可也。’ 臣則以爲未也。 如欲平安一道休息, 莫若行權宜之術, 如赴京騎駄, 以京中之人爲之可也。 京中人雖不載糧, 以布貿穀, 可以往來, 而平安之民, 少得息肩矣。" 同副承旨金世勣啓曰: "理山鎭在山脊, 賊登嶺望之, 則城中軍士, 歷歷可數, 且其城甚低微, 地勢傾側, 日者西征大軍入屯也, 城不能容, 此不可不慮。" 上曰: "無移築處乎? 誠如所言, 則甚可慮也。"
地名: 楊花 (京畿道, 津)
年: 1497.0

○判中樞府事李克均啓: "慶安一路, 廣州
              德豐驛元居三戶, 慶安驛元居五戶, 利川
              阿川驛元居三戶, 吾川驛元居五戶, 陰竹
              留春驛元居六戶, 驪州
              新津驛元居八戶, 楊花驛元居五戶, 安平驛元居三戶。 《大典》例錄小路, 而慶尙道
              安東都會進上, 盈德別進上, 皆由此路, 倭人之行及英陵獻官、執事絡繹不絶。 各驛立馬者少, 奔馳無暇, 將不能支。 前日受敎內: ‘凋殘各驛, 有助役正兵。’ 《續錄》頒降後, 竝皆停罷。 臣意, 德豐、慶安、阿川、吾川、留春隷(良寸道)
                  〔良才道〕
                
              , 楊花、新津、安平隷平丘道, 慶安驛丞權罷爲便。 且倭人所經安平、新津、阿川、慶安、德豐依前受敎, 加助役正兵何如? 且良才一路, 佐賛、分行兩驛凋弊尤甚。 慶尙、忠淸兩道進上及倭人使客連絡, 驛吏勢不能當, 則逃散不現, 其蘇復條件, 令該曹磨鍊何如? 且臣於道路, 見甲山、三水入居者, 携持老少, 跋涉甚苦。 況今永安道窮陰積雪, 冱寒倍他, 其未發本家者, 許令明春入送。 又抄出其戶, 以屬殘驛何如?" 知事洪貴達曰: "臣頃者以英陵獻官, 往還驪州、廣州, 各驛凋弊, 正如克均所啓。 大抵驛吏不得一日休息, 凋殘無怪。 若不以時救之, 終至於人物盡散, 然後欲施蘇復之策難矣。 成宗朝臣啓佐賛、分行兩驛凋弊, 命下兵曹議蘇復。 兵曹請各給富實入居十戶, 已有成命, 未及施行, 各道入居, 命盡入甲山、三水, 故兩驛時未入一戶。 近臣復過兩驛, 凋弊倍舊。 臣見察訪問曰: ‘前此驛路弊事, 察訪直啓有例。 兩驛凋弊如此, 何不啓之?’ 察訪曰: ‘今不得爾。’ 又問曰: ‘何不報監司?’ 察訪曰: ‘我則人微, 監司事繁, 雖報之, 豈得施行? 是若選有名朝士爲察訪, 則(則)庶有爲矣。’ 臣意亦以爲然。 前者以黃海道七站及京畿
              迎曙等路凋弊, 擇秩高有名朝士爲察訪, 其後頗有蘇復。 今良才察訪亦請擇遣。" 命議于大臣。 尹弼商、盧思愼、魚世謙、鄭文炯、韓致亨、盧公弼、許琛、李淑瑊議: "分設驛丞、察訪, 《大典》所載, 不可以一時之弊, 輕易紛更。 且三水、甲山, 防禦最緊, 人物死亡殆盡, 宜急徙民以實之, 不宜分入各驛。 但如克均所啓, 則不可不救。 然諸驛皆有人馬位田, 又有奴婢助役, 而獨慶安一路凋弊尤甚, 未知其由。 其受弊之由, 救弊之策, 令其道觀察使, 備細訪問, 磨鍊啓聞後, 更議爲便。 洪貴達所啓良才道察訪, 以秩高有名朝士差遣事, 令銓曹便否磨鍊, 施行何如?" 從之。
地名: 楊花 (京畿道, 津)
年: 1498.0

○傳曰: "其令兼司僕將, 率兼司僕等, 出建陽門外, 圍把延英門、賓廳等處, 禁人出入。" 義禁府郞廳洪士灝拿金馹孫繼至, 命義禁府拿致許磐。 時, 馹孫以戶曹正郞丁母憂, 服闋以風疾居慶尙道
              淸道郡, 磐以權知承文院副正字在官。 上御修文堂前門, 尹弼商、盧思愼、韓致亨、柳子光、愼守勤、注書李希舜入侍。 命進馹孫于座前, 傳曰: "汝於《成宗實錄》記世祖朝事, 其直言之。" 馹孫曰: "臣何敢隱? 臣聞, 權貴人乃德宗後宮, 而世祖嘗召之, 權氏不奉旨, 臣書此事。" 傳曰: "聞諸何人?" 馹孫曰: "所傳聞之事, 史官皆得以記, 故臣亦書之。 所聞處恐不當下問也。" 傳曰: "《實錄》當直筆, 豈宜妄書虛事? 所聞處其直言之。" 馹孫曰: "史官所聞處, 若必問之, 竊恐《實錄》廢也。" 傳曰: "其書必有情, 所聞亦必有處, 其亟直言。" 馹孫曰: "古史有曰先是者, 有曰初云者, 故臣亦敢書先朝事。 其所聞之處, 則貴人姪許磐也。" 傳曰: "汝之出身不久, 以世廟事, 書《成宗實錄》, 其意云何?" 馹孫曰: "所傳聞之事, 左丘明皆書之。 故臣亦書之。" 傳曰: "日者上疏, 請復昭陵者何也?" 馹孫曰: "臣出身成宗朝, 於昭陵有何情乎? 第觀《國朝寶鑑》, 祖宗不絶王氏, 又置崇義殿, 俾奉其祀。 至於鄭夢周子孫, 亦得保首領, 此皆祖宗美德, 當傳之萬世者。 人君之德, 莫加於仁政, 請復昭陵者, 欲君上行仁政也。" 傳曰: "其書權氏事也, 必有共議之人, 其言之。" 馹孫曰: "國家設史官者, 重史事也。 臣欲供職, 敢書之。 然若此重事, 安敢與人議之? 臣旣輸情, 請獨死之。" 傳曰: "爾又書德宗
              昭訓尹氏事, 聞諸何處乎?" 馹孫曰: "此亦聞諸磐也。" 傳曰: "何時、何處, 與何人共聞乎?" 馹孫曰: "所聞日月及處所, 則不能追憶。 然如此重事, 豈敢與雜人言之? 臣實獨聞。" 傳曰: "磐之語二事, 其在一時乎?" 馹孫曰: "然。" 傳曰: "此重事, 何忘之有? 爾所聞處、日月及共聽之人, 其悉言之。" 馹孫曰: "日月與聞處, 臣實忘之。 臣已言大事, 何敢諱此? 磐或宿臣家, 臣亦或宿磐家, 同宿時磐言之, 臣實獨聞。" 傳曰: "爾又書樂歌事, 聞諸何處乎?" 馹孫曰: "雖童謠, 古人亦皆書之。 故臣亦幷載此也。 《後殿曲》哀促之音, 而國人好之。 雖街童巷婦, 亦皆歌焉。 臣憂國愛君, 常慮之。 及賜假在讀書堂, 成宗賜酒殽, 臣將其餘物, 泛舟至楊花渡, 欲聽琴, 招茂豐正
              摠, 摠抱琴而來, 彈《後殿曲》。 臣語摠曰: ‘何好此曲?’ 其後修史之時, 臣實愛君書之, 固無他情。" 命進許磐于座前, 傳曰: "汝與馹孫有所言, 其悉陳之。" 磐曰: "臣無所言。" 傳曰: "爾不知馹孫耶?" 磐曰: "臣於辛亥年, 往金海奴家時, 馹孫以事被鞫于金海。 臣聞其名往見之, 遂相從。 然未嘗同處讀書, 深相交結, 亦無所言之事。" 傳曰: "爾所言, 馹孫已發, 爾敢隱耶?" 磐曰: "實若有之, 何敢欺天? 請與馹孫面質。" 傳曰: "汝與馹孫語權貴人、尹昭訓事, 敢終諱歟?" 磐曰: "臣乃貴人三寸姪也, 宮禁事何敢言之? 馹孫引臣者, 計窮而然也。" 命召馹孫, 傳曰: "磐諱之, 爾其面質。" 馹孫曰: "臣非係連宮禁, 何從聞之? 臣實聞諸磐也。" 磐曰: "宮禁事, 臣何敢言? 馹孫計窮如此, 或是病深昏迷而然爾。" 馹孫曰: "臣雖昏迷, 何至妄言?" 上知磐詐, 命杖訊于前。 磐受杖三十, 猶不輸情。 命弼商等鞫馹孫等于賓廳。
地名: 楊花 (京畿道, 津)
年: 1545.0

○喪人幼學韓性源進告曰: "桂林君奴永守, 今月初一日, 逃來于妻祖故直長元翊家, 居其母處, 已曾相知, 故引誘問之, 答曰: ‘去八月二十六日, 桂林君聞宰相詣闕之奇, 奔到尹任家, 任不見卽還家, 卽於楊花渡居使船奴子處, 令裝船待之, 夜半換着奴子襦短衣, (侍)
                〔待〕
              漏于外門, 船懸雙帆, 順流發船。’ 云。 卽與補字官鄭磌, 同力捉告矣。"

○甲午/領府事洪彦弼、領議政尹仁鏡、右議政李芑、左贊成李彦迪、戶曹判書沈連源、吏曹參判愼居寬、大司憲崔輔漢、大司諫羅世纉、左承旨宋世珩、禮賓寺正李巙、弘文館校理李首慶, 會于慶會南門外,
                【以前推官命招故來會。 輔漢雖非前推官, 以憲長來參, 李巙、李首慶, 皆以前問事郞廳有故, 故代之。】
              啓曰: "罪人瑠已拿來, 請推鞫。" 答曰:"推之。" 卽拿致瑠于庭中, 問: "汝身犯大罪, 勢不得免, 何故在逃乎?" 瑠曰: "臣去八月二十二日, 聞朝廷有事, 往尹任家, 不見任, 見李德應, 問以何事, 答曰: ‘余亦不知。’ 欲坐語則德應請去, 臣還于家。 臣自少推命, 壽限不長, 宜入山林。 然常時宗親, 不可無緣出歸, 適家門尊長喪敗, 因此而出, 別無他情。 二十三日, 往楊州、高嶺寺, 欲見僧奴敬元, 則敬元乃在傍寺金剛庵, 卽使人招敬元。 仍率歸楊州
              長水院村舍, 留二日, 而從城外南山麓, 還到楊花渡江亭。 仍留聞見, 而臣本無罪, 又知朝廷不追捕, 乘船而下, 到泊于黃海道
              白川地止宿。 其後十餘日, 行到咸鏡道
              安邊地李雄家, 自此入黃龍山, 龍淵草幕,
                【在安邊】
              頹落已盡, 勢不可住, 結木爲窟於其下, 削髮以居焉。 其餘道路止宿處, 則精神錯亂, 不得記憶, 問于敬元則可知矣。" 推官等啓曰: "瑠不直納招, 固當刑訊。 但大罪之人, 殞命可慮, 請據前日罪人之供, 壓膝、烙刑, 多方詰問, 不服然後刑訊。 其餘事干人等, 令禁府推之何如?"
                【事干, 乃敬元、無應松、李雄、論善、永守、永文等。】
              答曰: "不小獄事, 安肯容易承服? 據李德應等招辭推問, 其餘人, 自有定罪, 令禁府推之, 而敬元、無應松, 則瑠逃出辭緣及行路止宿人家, 一一推問。" 於是, 據德應等之供以問瑠, 瑠曰: "任雖欲推戴, 我朝廷豈肯從任? 萬無是理。" 壓膝不服, 用烙刑, 瑠曰: "臣以香使, 往禧陵, 則參奉羅湜曰: ‘聞尹任, 達于仁宗, 立汝爲君, 汝聞之乎?’ 臣曰: ‘未聞也。 汝於何得聞?’ 湜曰: ‘尹元老處聞之。’ 臣驚惶而答曰: ‘汝何以答元老乎?’ 湜曰: ‘桂林君宗室之末, 年亦老矣。 二主昇遐後, 則桂林老無餘生, 人亦不臣。’ 臣曰: ‘何以爲之? 欲自明焉。’ 湜曰: ‘自然消矣, 何必自明?’ 且往在癸卯年間, 臣將往全羅道溫水時, 告辭尹任, 任蹙額曰: ‘有何病而歸溫水?’, 臣答曰: ‘本有風病, 又沐浴後因往見光州妻祖母耳。’ 任曰: ‘我欲立汝爲君之言, 已播矣, 汝以何心, 出歸外方乎?’, 臣惶恐曰: ‘若聞此言, 則余何敢往?’, 因曰: ‘此言旣播, 我欲削髮爲僧。 又欲自明於上。’
                【中宗。】
              
              任曰: ‘上之所不問, 汝何以自明乎? 且位高宗親, 無端作僧, 則外人聞見, 必以爲異。 此言久則自至消散。’ 任又曰: ‘尹元衡, 有識之士也, 尹元老, 其兄弟中, 亦是別人, 此人得志, 則非但他人, 吾族赤矣。’ 臣一日, 又到任家, 任曰: ‘汝聞主上有眼疾乎?’ 答曰: ‘未聞’, 任曰: ‘一眼則有疾矣, 兩眼俱有疾與否, 未之知也。’ 臣答曰: ‘予亦未聞也。’ 任曰: ‘若兩眼皆病, 則何以聽政? 汝及鳳城中當立。’" 又訊杖三度, 瑠曰: "尹任常時畏元老得志, 欲達於仁宗, 臣及鳳城中, 立以爲君者, 無他, 鳳城則以其親王子也, 而又賢焉, 臣則以其任三寸姪也。" 又曰: "任以(柳瓘)
                  〔柳灌〕
                
              、柳仁淑, 爲當權宰相, 與朝廷共議, 欲以主上封上王, 當立臣及鳳城中, 共謀兇逆, 圖危宗社。" 推官等啓曰: "瑠已承服, 照律何如?" 答曰: "瑠之供, 只擧(柳瓘)
                  〔柳灌〕
                
              、柳仁淑, 將圖大事, 豈止此二人哉? 其必有他人, 更推之。" 回啓曰: "曾以此意推之, 但稱(柳瓘)
                  〔柳灌〕
                
              、柳仁淑, 而其餘人則李德應等之供, 已盡言之, 故照律矣。" 答曰: "知道。" 敬元之供曰: "余居坡州
              金剛草庵, 而八月二十二日, 上典率奴無應松來, 招余曰: ‘欲與爾遊山。’ 余因隨行。 到長水院村舍止宿, 還到江亭留一日, 乘船到泊黃海道
              白川地止宿, 九月初一日, 平山地止宿, 明日牛峰, 又明日兔山, 又明日江原道
              伊川地經宿, 而到平康, 始聞追捕之奇, 余曰: ‘當初不知如此之事而來矣, 今不可行也。’ 瑠曰: ‘余亦不知其何事也。 但叔父尹任被罪, 余亦恐以任之故, 被罪而出來。’ 云。 初六日到安邊地, 宿李雄家, 瑠曰: ‘余欲入金剛山, 勢不能行, 欲於此間隱匿。’ 云, 明日遂入黃龍山居焉。 其經宿人家, 則問于無應松, 余則未之知也。" 無應松之供, 與敬元無異, 而止宿處人, 亦不知其名。 但云: "余到李雄家, 托病留數日調保, 而難於得食, 發向黃海道
              江陰地。 而行到伊川, 得聞盜直甚嚴, 行路爲難, 欲還安邊, 則盜直亦如是云, 進退狼狽, 不得已到于兔山地, 被捉於盜直。" 推官以敬元、 無應松之供書啓, 答曰: "敬元、無應松皆曰名不知人家, 令禁府當更推之。" 尹仁鏡、李芑等啓曰: "瑠已照律, 當日行刑何如?" 傳曰: "知道。" 又啓曰: "今日行刑則別進香未安, 請退行何如?" 答曰: "初九日退行。" 仁鏡、芑又啓曰: "禁府囚人鄭惟沈, 已罷職矣, 當初婢永非, 以他人代納辭緣, 推問治罪。 其餘在囚奴婢, 竝令放送何如? 且鳳城君
              岏, 累發兇徒之供。 任之意雖在於瑠, 不可不禁防, 臺諫曾已論啓。 今雖不可加罪, 請禁防其家, 勿令任意出入何如? 自上欲爲保全之計, 故如是敢啓。" 答曰: "惟沈推之, 其餘人等放送。 鳳城雖累發於兇口, 年少之人, 不知其事, 而今又如是論啓, 必自然不爲出入矣。 前日臺諫論執, 亦以此意, 不允。 不須更啓。" 是夜, 以瑠凌遲於軍器寺前, 梟首三日, 因以手足, 傳示四方。
地名: 慶州 (慶尚道, 府)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 慶州 (慶尚道, 府)
年: 1430.0

○刑曹啓: "靈巖人私奴李豆彦, 鬪歐殺私奴崔天右; 慶州人私奴古音三、三犯竊盜, 請竝依律處絞。" 從之。

○刑曹啓: "慶州囚私奴古音三三犯竊盜, 律該處絞。" 從之。
地名: 慶州 (慶尚道, 府)
年: 1432.0

○召詳定所提調孟思誠、權軫、許稠、鄭招等議曰: "予卽位以來, 常以不改祖宗成憲爲心, 如有不得已之事, 屢有更改, 然奴婢之事, 未嘗更改, 但公私婢嫁良夫所生從良之事, 則大臣多言其不可, 而予不允從。 今更思之, 公私婢屢更其夫, 良賤混淆, 曖昧難明。 因此不父其父, 敗常亂倫, 若之何則上不負太宗之成憲, 下不敗人倫之正道? 其各熟議以啓。" 思誠等以爲: "賤者隨母之法, 亦一代之良規, 豈爲增己之僕隷, 而立此法哉? 蓋賤女日更其夫, 行同禽獸, 其所生但知有母, 而不知有父, 此隨母之法所以立也。 今革其從父爲良之法, 復立隨母從賤之法, 則上策也。 若曰不可更改祖宗成憲, 則宜令公私婢, 嫁良夫之時, 各告本主, 成許嫁文案, 然後乃嫁, 則庶合祖宗之成憲, 而父子之倫亦明矣。" 上又曰: "建官命名, 歷代所同。 本朝都摠制之名, 始於前朝, 因循未革, 予欲改之, 更考古典以啓。" 思誠等以爲: "摠制之名, 誠歷代所無也, 宜復立國初所稱中樞院以爲號。" 上又曰: "予聞平壤府
              太祖影殿, 年久頹圯, 令正朝使李蕆審視之, 蕆報云: ‘殿宇欄墻, 悉皆頹毁, 儀仗祭器, 亦甚麤陋。’ 予心以爲影殿不爲則已, 爲則豈可如此? 太宗嘗曰: ‘先王影殿, 設于州郡, 固無古制, 宜勿構。’ 河崙啓: ‘州人感德思慕, 而立殿奉祀, 則不害於義。 國家立廟州郡, 以奉先王先后之神, 不應古禮。’ 太宗然之。 厥後語予曰: ‘自我千歲之後, 州縣毋立廟。 朴信曾於咸興府立影殿, 欲奉予眞容, 令亟破之。’ 太宗遺敎如此。 古人云: ‘遺敎, 雖不義之事, 尙且曲從。’ 況據禮經丁寧敎之乎? 太宗朝所建州郡之廟, 不可輕革, 然考歷代影殿有無, 酌其可否以啓。" 招、稠、軫等以爲: "非獨平壤, 於慶州、全州亦有之。 先王奉祀, 非州郡所得而爲之, 況歷代之制, 亦所罕見! 殿下所親祭穆淸殿外, 皆令革罷。" 思誠以爲: "已成之殿, 仍舊修補爲便。" 上又曰: "六曹與漢城府, 事務實繁, 堂上有故不仕, 則事多淹滯。 欲於六曹, 加設參判參議各一、漢城府加府尹一人, 何如?" 思誠等以爲: "上敎至當, 況今改正摠制府, 加設爲便。" 上從之, "但隨父從良及影殿革罷, 所係至重, 予更商量。" 仍召前判書趙末生, 問以從父爲良立法本意, 末生對曰: "去甲午年, 臣爲代言, 一日太宗御便殿, 欲立從父爲良之法, 李叔蕃力陳不可, 太宗不聽, 命臣執筆, 親敎立法。"
地名: 慶州 (慶尚道, 府)
年: 1440.0

○上曰: "兪孝通恒受京職, 未經外寄, 故陞資嘉善, 以除慶州府尹, 亦爲榮也。 謀欲辭免, 託言慶州爲本貫。 又以爲奴婢所居之邑則似或然矣, 又託妻病則實憚其外寄也。 季聞托言妻父年老, 又言唯一女子未得孝養, 婦人不可謂之獨子也。 且言屢經監司, 再赴京師, 自敍勞績, 是甚無禮矣。 予謂季聞膂力方强, 不憚王事矣, 不意其窺免至於如此。 將下孝通、季聞等于義禁府, 鞫問其由, 其草傳旨以進。 且我國外官府尹幾處?" 金墩對曰: "慶州、全州而已。" 上曰: "欲以堂上官已行三品授之, 又欲以觀察使兼任何如? 然不可遽立新法, 汝熟聞予言矣, 其議以啓。"
地名: 慶州 (慶尚道, 府)
年: 1451.0

○義禁府提調朴從愚、韓確、趙惠、李思哲, 將權知承文院副正字金瓘妻今伊辭連, 各人罪目以啓曰: "初今伊率其婢善非、三月二人, 到曹變安空家, 言於守家女奴栢伊曰: ‘我是汝主族人也。 汝非栗伊母乎? 我欲汝家便。’ 旋栢伊邀入于內。 今伊婢保全, 曾與栢伊相知, 故以栢伊女子栗伊名諭善非, 又變安家近牙僧女內隱今家。 今伊佯如廁久之, 密遣善非紿內隱今云: ‘欲買匹段。’ 內隱今賚匹段六匹偕至。 今伊坐於家內, 令善非出入評價, 又請出栢伊, 參議其價, 蓋欲使內隱今見栢伊與議, 而信其己之爲家主也。 又栢伊在其側, 則名善非曰: ‘汝當出問內隱今。 今來匹段, 皆非前日所見也。 前所見匹段安在? 又欲使栢伊, 信其己之與內隱今, 爲舊相識也, 善非佯應而出, 至內隱今處, 則不之傳焉。 俄而栢伊, 適因事往隣家, 今伊與善非, 謀約內隱今曰: ‘今日家翁不在, 未敢交易, 汝匹段姑留此, 今夕明朝中更來。’ 內隱今信之乃去。 今伊度內隱今已遠方出, 栢伊至自隣家見之曰: ‘其匹段事何以處之而歸乎?’ 今伊答曰: ‘將更議交易。’ 遂去。 旣夕內隱今來尋匹段, 但栢伊在, 未知今伊爲何許人也。 內隱今姪子貴同, 縛栢伊還家拘留, 詰問盜匹段者名。 其夜栢伊死, 遂下本府, 囚內隱今、貴同推覈, 乃因今伊族人家婢巫女所告, 知今伊所爲, 竝同謀婢保全、三月、善非, 繫獄鞫之。 三月初辭云: ‘此匹段, 乃我主買於內隱今者。’ 不服, 旁有保全, 密與三月言曰: ‘何不以實告?’ 三月遂服。 保全初辭云: ‘貴同我奸夫。 擧府疑貴同、保全相謀偸取, 遂殺栢伊, 以掩其口。’ 杖訊頗多, 保全中變其辭曰: ‘我初怵於威脅, 誤以貴同爲奸夫也, 我奸夫實非此人, 其名偶同耳, 本不與此人相奸相謀。’ 杖貴同九次, 尙不服, 栢伊之死, 竟未得淸。 臣等意, 以謂栢伊以刀剌頷下, 死於貴同家, 若貴同殺之, 則何必自家內殺之乎? 且貴同家, 四隣相逼, 接屋連瓦, 儻或刦殺, 其人不應默言而死, 豈無呼號聲聞于隣家乎? 栢伊迫於酷問, 自刎而死, 亦或然也。 況貴同杖訊九次, 刑則極矣, 似不當加問。 且金活、柳澗生, 俱是金瓘妹夫, 初瓘封匹段六匹請置澗生之家, 留數月間, 生疑之謂瓘曰: ‘此得之何處?’ 瓘曰: ‘慶州妻母所贈也。’ 澗生詰之曰: ‘此匹段色與數, 正似國家所推匹段也。 毋隱。’ 瓘曰: ‘是妻之所爲, 不忍告訴。’ 澗生曰: ‘予將訴焉。’ 瓘曰: ‘然則陷同生也。’ 澗生曰: ‘其亟遷之。’ 瓘移置活之家。 今杖活三次, 活每曰: ‘澗生旣知而不納, 予亦知其實, 則何故獨爲之納乎? 初只見封裹請接耳, 實未知封內匹段數與色爲何如也。’ 臣等亦以爲活之言然也活知其情, 則何爲納澗生之所不納乎? 且活年甫十九, 氣力未健, 若杖之愈深, 則恐或隕命, 繫獄經春夏, 酷熱老獄, 已成艱苦莫甚。 臣等實不忍繫滯之久也, 潛思熟慮, 無由現推。" 上曰: "保全、貴同之間, 容有可疑處, 然卿等云未易現推, 姑從時推畢之。" 今伊都官正郞崔珉之女也。
地名: 慶州 (慶尚道, 府)
年: 1452.0

○慶尙道觀察使啓: "慶州人許調元, 年十四, 其父久患癎疾, 截指和藥以進, 其病卽愈; 司正崔井列死, 其女子, 年纔四歲, 身着衰衣, 日夜號泣, 閱四年, 不食魚肉、葷菜, 鄕黨宗族或勸之, 則擗踊哭泣, 遠近聞者, 莫不流涕; 彦陽縣人朴孝元, 其母得急疾, 自斷左手無名指, 和藥以進, 其病卽愈; 寧海府戶長朴春, 年十三, 其母死, 抱屍號泣, 旣葬, 不還家, 伏泣墳前, 族人恐爲惡獸所害, 曳歸不聽, 處土宇, 守墳三年, 未及大祥, 其父亦死, 同穴而葬, 守墳六年; 幼學宋直死, 其妻秦氏哀毁守節, 及舅姑死, 盡心襄事, 率二孤, 處一間屋, 貧不自給, 父母欲奪志, 秦氏誓曰: ‘夫亡不死, 是吾不幸, 況敢二心?’ 終不聽; 禮賓寺婢仇音方, 其夫死, 晝夜哀慟, 每於朔望, 盡誠行祭, 至于八年, 不食魚肉、葷菜, 其父欲改嫁, 潛逃不聽; 高靈縣人副丞同正白孝元, 家貧親老, 歲丙辰、丁巳間, 大侵乞米, 供親無倦色, 父病三年, 侍藥不離側, 及沒, 親自負土營墳, 廬於墓側, 凡喪事一遵《家禮》, 負水七里之外, 親自炊爨, 以供朝夕。 父喪未闋, 其母亦沒, 哀慟如初, 至大祥, 以未得祭肉哀號, 忽有雄雉來死墳側, 用以供祭; 金海府人許氏適幼學鄭從彦, 翼年從彦死, 三年後猶悲哀, 不食葷菜、魚肉, 父愍其早寡且無子, 謂曰: ‘汝母早死, 我亦鰥居, 不忍見其守寡。’ 欲奪其志, 誓死不許, 舅沒, 行三年喪; 學生裵實, 父母一歲俱沒, 六年廬墓, 服闋, 不輟朔望之奠; 前驛丞崔允和, 母得疾, 截左手第二指, 合藥以進, 其病卽愈; 貢生裵德文, 年四歲, 其母死, 三年後尙不食肉, 族親問其故, 德文曰: ‘我見母之食肉, 然後吾亦食肉。’ 竟不食; 學生田喜, 本居迎日縣, 年九歲父沒, 葬於興海郡, 其母死, 又葬於父墳傍近之地, 仍守墳側, 冬不衣溫, 夏不就涼, 常着衲衣, 作簞笠、槀鞋貿米, 不廢朝夕之奠, 米盡, 則繼以橡實, 有人問曰: ‘三年已過, 何不出?’ 答曰: ‘何忍棄父母墳?’"

○甲辰/掌令康晋將本府議啓曰: "鄭發爲慶州府尹時, 有金自雲者, 壓良爲賤, 發知而決給, 罪當杖一百、流三千里, 身充水軍, 特從末減, 但收告身, 未幾還給。 今特拜上護軍, 恐無以懲惡, 請改之。" 傳曰: "貞安公主將下嫁于發女壻沈璿子, 故與大臣熟議除職耳。" 晋更啓曰: "其孫爲駙馬, 因緣受職, 猶云不可, 況纔定婚, 而先授爵祿, 無乃不可乎? 發在慶州, 與通洋浦萬戶李希信議婚, 自雲冒認良女甘莊及良人李奉爲逃奴婢, 僞造賤籍, 欲借希信之力, 贈李奉於希信, 希信請於發, 發不報觀察使, 而給決案, 姦貪莫甚, 不可復用。" 不從。
地名: 慶州 (慶尚道, 府)
年: 1454.0

○議政府據禮曹呈啓: "黃海道
              鳳山郡
              金德連、忠淸道
              扶餘縣
              徐恭ㆍ禮山縣
              李開祐、慶尙道
              慶州
              許調元ㆍ彦陽縣
              朴孝元ㆍ金海府
              宋允和等, 其親得惡疾, 竝斷指和藥以進, 疾皆愈; 黃州
              金富英, 父母俱歿, 廬墓三年。 喪畢後, 每日晨昏, 上塚如生時, 定省不廢, 朝夕之奠, 節物必薦; 忠淸道
              扶餘縣
              趙汝鳩, 父死旣葬, 廬於塚側, 不食菜果, 旣終三年。 又留一年, 其母得疫疾甚劇, 進野人乾先嘗之, 及母死, 奴婢繼死者十餘人, 汝鳩獨不病; 田漢老, 年八歲, 嘗受業於師, 師與梨, 漢老不食, 師問其故, 對以母病, 歸獻其母然後受業。 至十四歲, 其父死, 哭泣不轍, 居于墳側, 母及親族哀其年少强止之, 不聽, 終三年。 又丁母憂, 亦如之; 韓山郡
              朴地, 爲親老不求仕, 盡心孝養。 其母病, 不脫衣, 嘗痢甛苦, 祈以身代, 母病遂愈。 父又得病, 欲嘗魚, 哀泣懇求, 忽驟雨, 得白魚以獻。 父又得病, 穀道不通, 口含油吹入大腸以療之; 全羅道
              昌平縣
              安正命, 父死, 啜粥飮水, 哀毁過制, 廬墓三年。 母得病, 嘗糞甛苦, 及死, 又廬墓三年; 龍安縣
              李桂攀, 年一歲, 母歿。 至八載, 始讀《孝經》, 呼母哀泣, 三年不食肉。 後, 父病, 嘗糞甛苦, 及其歿也, 親自負土營墳, 廬於其側, 以終三年; 慶尙道
              醴泉郡
              魯存禮, 父病, 嘗糞甛苦, 及歿, 親自負土營墳, 侍居三年。 又庶妹貧窶, 其所負債, 以己財償之, 又割土田與之; 軍威縣
              朴忠順, 少時母歿, 事父盡孝, 及死, 廬於墓側, 哀毁終制。 又痛不及喪母, 遷其母合葬, 負土成墳, 又終三年; 陜川郡
              韓仲老, 父死, 因母强禁不得廬墓。 後, 母死, 負土成墳, 親自炊爨, 以奉朝夕之奠, 旣終三年, 又守父側三年如初喪, 六年之間, 一不到家; 山陰縣
              崔渭, 事父母盡孝, 母欲食雉肉, 求之未獲, 家狗銜雉而來。 父死, 因母宿疾不得廬墓, 及母死, 哀毁守墳三年。 遷父合葬, 更留三年, 竝孝行卓異, 請隨才敍用。
地名: 慶州 (慶尚道, 府)
年: 1457.0

○尹陪者, 大護軍統之子也, 嘗居永川, 來告承政院曰: "邑人前德源郡事曺尙明等二十五人, 得皇甫仁朱書, 其書曰, ‘金政丞得慶州, 則皆用汝等矣。’ 尙明秘藏之, 其婢夫李同者搜得以示臣。 臣欲齎來, 本邑品官人吏追捕奪去, 且囚臣使不得出入。" 承政院見其言貌誑誕、頭戴葦笠、服短布衣, 疑爲狂人詰之, 陪自言曰: "吾(買)
                〔聞〕
              此言時, 得此葦笠與綿布帶。" 承政院以啓, 命召其(第)
                〔弟〕
              訓鍊參軍尹末問之, 末曰:"兄陪自少有疾, 養於祖母家, 祖母歿後, 隨父居鄕。 常發狂疾, 父不能制。 鄕人亦不齒。" 命末率去。
地名: 慶州 (慶尚道, 府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 慶州 (慶尚道, 府)
年: 1468.0

○姜玉、金輔, 各進馬一匹竝櫃子。 輔歷入慶州京邸, 謁父母, 族親畢會, 禮賓寺設宴。 上遣宦官申雲, 齎宣醞魚肉, 往贈之。 玉等還館, 上遣都承旨權瑊問安, 玉謂瑊曰: "姪姜繼叔, 令娶有父母、奴婢、田宅、衣冠之女, 且啓殿下, 給繼叔土田奴婢。" 又曰: "入朝宮人族親, 乞啓殿下, 有官者進秩, 無官者除職。 我回朝當奏。" 又曰: "崔太監言曰: ‘妹夫金福眞, 須於明年正朝入送。 且啓殿下, 給土田奴婢。’ 尹太監言曰: ‘我已老, 朝夕入地, 須轉達殿下, 護恤姪吉生。’ 我今到此, 見吉生已做宰相, 無復可言, 然太監之言, 不可不達, 乞啓殿下。" 瑊回啓, 上皆從之。 賜輔母奴婢幷六口。
地名: 慶州 (慶尚道, 府)
年: 1469.0

○宗親府奴巨同, 得銅鐵石於慶州地面保田巖獻之。 命工試之, 卽諭慶尙道觀察使禁採。
地名: 慶州 (慶尚道, 府)
年: 1471.0

○刑曹三覆啓: "固城囚金呂、朴仁守、僧信宗刦文祿、李田甫家强盜罪; 山陰囚田今順與在逃金仇知, 刦沈仁夫家强盜罪; 慶州囚陳屯石伊、李希文歐殺僧人, 掠奪財物罪, 竝律該斬不待時。 依受敎, 妻子屬邊郡奴婢。 典獄囚良人、高貴同三犯竊盜罪, 律該絞待時。" 皆從之。

○丙子/刑曹三覆啓: "慶州囚私婢孫非, 與物故奸夫吉千及婢靑德、婢禿德、奴申可義, 謀殺本主崔莫文罪, 律該竝陵遲處死。" 從之。

○刑曹啓: "慶州囚私奴加隱伊盜殺戶長朴上佐牛罪, 依受敎, 絞待時。" 特命減死。
地名: 慶州 (慶尚道, 府)
年: 1472.0

○司憲府啓: "慶州府尹田秱生, 其妾死于治內, 又以官奴定墓直, 令品官人吏設齋, 作弊多端。 隣邑人柳氏夫亡未葬, 秱生乘勢誘脅, 遂與婚娶, 貪頑無忌, 不畏邦憲, 不可不懲。 請上裁。 柳氏年已五十, 夫喪未期, 更嫁他夫合, 依律杖一百離異。 但柳氏非止失節, 大累風敎, 只杖一百, 不足懲惡。 請杖配遠方, 以戒後來。" 命秱生收告身, 配遠方; 柳氏只決杖。
地名: 慶州 (慶尚道, 府)
年: 1473.0

○刑曹三覆啓: "金堤囚私奴柳生與在逃弟柳奉, 毆打本主義子南赫罪, 律該斬不待時, 柳奉追捕斬, 草溪囚白丁李今。安陰囚白丁破土伊、劉吾佐未刦草岾行人强盜罪, 水原囚白丁李終萬刦行人强盜罪, 律該斬不待時, 依受敎, 妻子永屬邊邑奴婢, 慶州囚奴金石三犯竊盜罪, 律該絞待時。" 竝從之。

○甲午/司憲府啓: "私奴陳小山、金阿同, 素與慶州府尹洪道常、判官金永錘交親, 請托防納本州奴婢貢布子八百五十匹罪, 依《大典》, 杖八十徒二年, 防納情由取招時, 拒逆不着罪, 律該杖一百徒三年。 金永錘及許繼智、沈渙, 請照律, 洪道常, 請上裁。" 從之, 命道常、永錘罷職, 繼智外方付處, 渙收告身。
地名: 慶州 (慶尚道, 府)
年: 1474.0

○傳旨司憲府: "放三嘉付處良女善非、豊川充軍趙生ㆍ李元、尼山付處許繼智、茂長付處趙季山、潭陽官奴定屬金延生、咸安官奴定屬吳生、慶州官奴定屬崔亡吐、交河官奴定屬朴石山。

○壬戌/御經筵。 講訖, 執義玄碩圭啓曰: "安致康爲晋州牧使, 收諸司奴婢貢布四百餘匹、紙萬餘卷, 給貞懿公主奴貴忠等, 令防納, 本府方推鞫, 而命釋不問。 臣意非徒此輩侵民敓財, 爲可罪也, 晋州官吏, 因此枉殺戒生, 不可不鞫。 且致康以貢物多與之, 必欲分利也, 若釋貴忠等, 難以得情, 近星州牧使申允甫、慶州府尹洪道常犯防納之罪, 皆從寬典, 今又不鞫貴忠等, 則後來冒法防納者, 何所懲乎?" 上曰: "公主將償其布, 貴忠等不干殺人, 故命勿鞫耳。" 碩圭更啓曰: "貴忠等, 雖不與於殺戒生, 戒生之死, 實由於此, 與手刃何異? 請命畢鞫, 斷以重法。" 上曰: "將稟大妃。"

○刑曹三覆啓: "慶州囚良人李巨生劫殺私奴莫同强盜罪, 律該斬不待時, 依受敎, 妻子屬所在官奴婢, 新昌囚白丁申石山再犯竊盜罪, 依大典, 絞待時。" 竝從之。
地名: 慶州 (慶尚道, 府)
年: 1479.0

○癸卯/初停經筵, 至巳時, 傳曰: "今日視事有暇, 欲御經筵, 時經筵官, 可入講。" 同知事鄭孝常、侍讀官李世匡、檢討官鄭誠謹, 入講《大學衍義》, 至賈誼論風俗好尙, 李世匡啓曰: 世道升降, 在風俗, 風俗好尙, 不可不謹。 殿下躬節儉以導民, 然近同婚姻之際, 兩家各造男女所乘鞍子, 先期相送, 奢侈之風, 猶在。 請禁之。" 上曰: "禁之而今猶如此歟?" 鄭孝常啓曰: "古云: ‘必世而後仁。’ 又云: ‘百年而後興。’ 俗尙, 未可以歲月易也。 今國家已立禁章, 若優游漸漬, 久而成俗, 則奢侈之風, 自無矣。" 又至《易》所謂: ‘上下不交, 而天下無邦者也。’ 世匡曰: "凡下之進言於上者, 雖晝思夜度, 比至上前, 什喪七八。 願虛懷聽納, 終始如一。" 講訖, 孝常啓曰: "先是, 李施愛支黨李玉連, 自慶州、珍島, 轉轉移囚, 至于北靑, 鍜鍊成獄, 竟以死罪當之, 觀其招辭, 牴牾不一。 今拿致義禁府, 按覈得情, 非施愛同黨也, 乃吏曹正郞洪碩輔奴朱無里同也。 其所以僞稱玉連者, 屢被刑杖, 不耐其苦, 僞招耳, 珍島郡, 有施愛緣坐趙玉連, 故因稱玉連也。" 上曰: "如無卿等, 幾殺不辜矣。 深嘉卿等明辨也。" 仍謂承旨李瓊仝曰: "義禁府堂上郞廳, 召致政院飮之。" 仍傳曰: "每事如此明辨, 則誰有冤抑之事乎?" 賜堂上六張付油芚及三合爐口, 各一部。

○傳旨議政府曰: "向者, 永安道
              北靑囚李玉連稱名人, 當初慶尙、全羅道及本道觀察使推考啓本, 皆謂逆賊李施愛黨與李玉連, 至其親屬, 皆以, 永安道居人, 冒認取招, 獄詞已成, 將置於法。 然前後供詞, 自相矛盾, 不可據以爲案, 義禁府, 請拿來求情, 及來問之, 則非李玉連, 乃正郞洪碩輔家奴朱無里同也。 初無里同年十四, 亡而爲僧, 號正庵, 遊方於永安道有年, 嘗南行至全羅道
              珍島郡
              窟寺而止。 李施愛妻, 嘗已定屬本郡婢, 一日因設忌齊, 上寺見正庵, 知自永安來, 問其族親安否。 相致慇懃, 正庵遂往來其家, 郡人疑爲施愛黨與, 將執之。 正庵知之, 去而之慶州
              甲門寺。 同舍僧, 見正庵橐中貂皮耳掩、草綠襦衣, 指爲荒唐人, 以告于州, 執而訊之。 正庵不耐刑杖, 誣服曰: ‘以李施愛妻五寸姪, 曾配珍島而逃來。’ 卽杖還本郡, 郡推之, 又服爲李施愛黨與。 旣又械送永安道與事干人憑推, 亦服如前。 及拿來義禁府, 按其招詞, 問諸族人, 考其元籍, 面質於其主, 無不盡合。 然後乃知正庵, 爲無里同, 而非李玉連也。 世祖, 初定施愛之亂, 降諭其道脅從之徒, 已許不問, 若無里同者, 假使從逆於其時, 名不在黨惡之列, 固當勿問, 況萬萬不干, 如義禁府所啓者乎? 不有本府疑而讞之, 非惟本人枉死, 非辜及之者亦多, 寧不寒心? 玆將本人及逮連各人, 一皆放遣。 顧惟治獄之吏, 構成之失, 所宜治之, 但事在赦前, 不可追論, 姑貰之。 大抵獄詞難明, 類皆如是, 苟不明愼以折之, 刑及無辜者必多, 可不戒哉? 其爾體予欽恤之意, 曉諭中外, 庶獄庶愼, 各自戒飭, 毋蹈是失。"
地名: 慶州 (慶尚道, 府)
年: 1497.0

○丙寅/御經筵。 侍講官張順孫進講《綱目》, 至(姑藏)
                  〔姑臧〕
                
              長孔奮在職四年, 力行淸潔。 及從融入朝, 諸守令財貨連轂, 惟奮無資, 單車就道。 帝以是賞之, 啓曰: "此光武之尙廉潔也。 凡淸簡者褒之, 貪汚者黜之, 然後人皆砥礪名節矣。" 又至帝嘗出獵, 車駕夜還, 上東門候郅惲拒關不開, 又啓曰: "郅惲以光武夜還爲非, 故拒而不納。 人君好遊畋, 非社稷計也。" 司諫崔溥曰: "人君心術正然後, 賞罰不僭, 賞罰僭則用人顚倒, 天變亦由此而生。 以近日之事觀之, 金孝江重犯大罪, 不痛治以法, 刑罰僭矣。 韓曾以有老親, 辭密陽府使, 吏曹當以近道守令相換, 而授忠翊府都事。 及司憲府論其降敍, 則又遽陞於正, 甚未便。 評事雖曰只掌書記, 若有事變, 則身擐甲冑, 衝冒矢石。 故成宗以柳順汀再授評事, 以其能射御也。 近來評事如李孝文、李云秠、宋誡皆不解射, 豈堪其任? 今選儒將試射者, 將以用於緩急也。 請選儒將中能射御者差遣。 弘文館討論經史, 輔益聖德, 而今或補外不可。" 王曰: "守令親民之職, 必擇賢能, 而後用之。 古云: ‘與我共理者, 其惟良二千石乎!’ 成宗朝間用弘文館員補外, 重其任也。" 溥曰: "帷幄之中, 朝夕論思, 裨益弘多。 有時差遣可也, 不可爲定法。 濟用監副正掌紗羅綾段許多物件, 而其司奴隷, 奸黠尤甚。 韓陟老耄, 出納之際, 其不爲奸人所欺乎? 安邦彦狂悖不識事理, 所掌有金銀器皿, 若不能檢擧, 則必爲人所偸矣。 請以閑官換之。" 王曰: "邦彦有何狂悖事?" 溥曰: "不可枚擧, 飮酒則尤狂。" 王曰: "金銀器皿非邦彦所獨擅也。" 溥曰: "諺云: ‘一人爲盜, 十人不能禁。’ 前此盜竊文昭殿鍮器, 亦足懲也。" 持平郭宗元論啓安該、朴承燧、申從洽事, 且曰: "如以縣監換主簿之類, 猶可單望, 若於陞職則不可。 魯山朝凡注擬, 雖備三望, 吏曹所屬意者, 付黃標以啓, 至今譏其弄權, 不可不戒。" 王曰: "單望已有前例, 非吏曹自爲也。 且任則勿疑, 疑則人君當獨爲之。 且以魯山朝事言之過矣。" 溥曰: "近者以愼敦義爲宣傳官, 外間皆以爲不可。 夫爵者人君亦不得自專, 況吏曹乎? 功臣者之後, 未陞堂上者多, 而不敢上言者, 知官爵之不可妄求。 若衷敎母上言, 固當罪之, 而反陞之未便。" 宗元曰: "其母雖欲上言, 爲子者少有廉恥, 則諫而止之。" 王不答。 特進官崔應賢曰: "臣爲慶州府尹時, 觀水軍防禦措置甚疎。 國家設水軍本意, 欲使萬戶領軍卒, 聚糇糧、具器械, 常在船上, 備不虞也。 我朝自丙子年一寇之後, 昇平百年, 邊塵不驚。 成宗慮倭虜乘其不意, 命築城, 爲避賊之所。 今則萬戶常率軍卒, 長在城內, 兵船空泊於水濱。 虜雖無識, 凶狡有餘。 脫有詐爲漁船, 依于島嶼, 乘間竊發, 縱火焚掠, 則孰能(能)禦之? 且薺浦等處兵船, 與倭船雜泊, 而兵船又不輕利、牢實。" 王曰: "有備無患, 當與大臣商議處置。" 知事李世佐曰: "應賢之言至當。 慶尙右道、全羅左道防禦最緊。 前此(何叔溥)
                  〔河叔溥〕
                
              爲節度使時, 無竊發之害。 若邊將得人, 則萬戶不得偸安城內, 而邊患熄矣。" 應賢又曰: "國家重待倭奴, 彼妄以謂: ‘朝廷畏我。’ 便生驕心。 若邊將處置失宜, 必生大患。" 王顧左右曰: "此意何如?" 領事魚世謙曰: "此至論也。 備禦之策, 令兵曹議啓。" 傳于兵曹曰: "各浦設堡, 備不虞也, 而僉使、萬戶恒在城中, 設有賊變, 則船隻先爲敵人所奪。 且兵船非徒貴於堅緻, 必利於水上, 然後可以制敵。 自今水軍長在船上, 造船必使輕利。 且令水軍節度使常時巡行, 不由陸路可也, 其議以啓。"
地名: 慶州 (慶尚道, 府)
年: 1520.0

○李中供曰: "
                【受刑二次, 承服辭也。】
               吾與金湜、李信, 同生孽弟家寢房談話時, 李信云: ‘沈貞若騎馬, 則勢似難矣, 若軺軒, 則可能突入, 衝刺。’ 湜曰: ‘汝若被擒, 則何以爲之?’ 信曰: ‘三四從隷, 雖欲執我, 挺脫走避不難矣。’ 李信回自草溪, 問湜所歸, 吾答曰: ‘湜之歸處, 未可知, 但歸時語我云: 「李信自當知我所在, 往還尙州後, 轉尋我所。」 以其語傳說, 信恚曰: ‘湜信我, 則當效死不辭, 今其疑我至此, 何更苦尋?’ 信且曰: ‘曉解文字, 我雖不及於汝, 至智慮, 則汝居吾下矣。’ 吾答云: ‘汝言果然矣。’" 李信更推供云: "金湜率我同行, 自茂朱向居昌, 中路談話間, 問我云: ‘今若賊黨群起, 汝能招諭而來乎?’ 答曰: ‘可能矣。’ 湜曰: ‘以何術而能之?’ 答曰: ‘衣破衲作乞兒, 投諸賊屯, 則彼必不忌, 可以接談, 因此行說, 何難之之有?’ 湜喜而笑之。 又在李中孽弟家論議時, 湜云: 靈光賊黨甚多, 殆待時而起者也。 且賊魁姓趙, 乃儒者, 善於指揮, 此尤可怪。 我曾爲持平時, 有設計捕捉者, 以其難而止之。’ 其後德純, 亦語此賊異常。 且常欲得炊飯童子, 我在李中齋寺, 偶有行衲, 率一小童, 穎悟可愛, 以計潛誘而來, 寄置李中家, 湜與李中, 疑吾率此童叛去, 隱置不見, 吾跡尋不得。 行至甘倉津, 値暮投宿, 翌日乃返, 湜與中已歸漆原衙矣。 吾怒其兩失, 將欲棄歸山間, 李中妻勸留云: ‘家翁日夕當返矣。’ 吾要見中而留。 翌日中果還, 吾語以還山之意, 中苛禁, 仍傳湜語云: ‘吾之所在處, 不可與汝同寓, 汝可如京, 處置前約事, 尋我於錦山、橫川山間。’ 吾留中家數日, 傳德純消息于台星山里嵩善正處, 歷崔澐, 還到尙州
              嵩善
              正奴家, 問知德純、連中已上京, 又到忠州
              金湜奴家及孫蔓枝家, 皆云: ‘德純等, 已上京矣。’ 到陰竹途中, 逢一乞女, 與從娚偕行, 吾挑說云: ‘汝等來從甚處?’ 答曰: ‘自慶州而來。’ 是夜遂相奸同行, 本月初五日入京, 寓權經南大門外家, 妻及行具, 寄置其家, 吾與妻娚兒, 齎木緜一匹, 抵高陽
              朴楣齋寺, 貿糧粒仍宿, 九日還到寓家, 則妻與行具, 竝無有矣。 直婢勝非(哧)
                〔嚇〕
              云: 上典以此家在路傍, 且接朝士第舍, 若事覺, 則將有大禍, 須到城內家, 將行具與妻, 速遠去。’ 吾意其圖我, 卽置妻娚于典牲署前警守, 入來于權經家, 則經諱而不見, 使女奴出語云: ‘汝妻與行具, 此處無有, 後日來見上典而推之。’ 不得已還出城, 携妻娚托宿名不知爲僧時舊主家, 十日與妻娚來見權經, 經出語云: ‘觀汝行止, 必生大事。 宜速遠去。’ 吾問: ‘吾妻安在?’ 答曰: ‘汝妻有二心, 且此凶年, 謀口實難, 何用妻爲?’ 吾聞之驚怖, 始有遠去之志。 渡麻田浦, 投宿鄭金院, 十一日到利川府內名不知院, 十二日宿陰竹
              天彌川邊廢院, 十三日宿可興倉廨宇, 十四日向俗離山, 行至金遷, 坐而思之, 當初從湜亡命者, 意湜爲僧, 願備從者, 得聞古事, 湜每以狂疎悖理之事, 日夜誘我, 吾雖佯諾, 內實寒心。 今者狼狽至此, 早晩當敗, 遂決意還京, 過陰竹, 到驪州名不知人家, 以行止荒唐拒之, 飢宿山趾, 十五日入京, 投宿稱吾父李延同家, 十六日告變矣。"